Hofsaak teen nuwe Tukkies-taalbeleid aangehoorFoto: UP/Facebook Die hooggeregshof in Pretoria het vandag uitspraak voorbehou in die saak van AfriForum, AfriForum Jeug en Solidariteit teen die Universiteit van Pretoria (UP) se besluit om Afrikaans as onderrigmedium vanaf 2017 uit te faseer. Maroela Media het vroeër berig die beleid, wat op 22 Junie 2016 aanvaar is, bepaal Engels sal van 2017 die primêre taal van onderrig by die instelling wees. AfriForum het gesê die nuwe beleid is ŉ growwe skending van Afrikaanssprekende UP-studente se taalregte en het hulle daarom tot die hof gewend om die besluit ter syde te laat stel. Alana Bailey, adjunk uitvoerende hoof van AfriForum, het gesê die saak is aanvanklik vir twee dae op die hofrol geplaas, maar is reeds Donderdag afgehandel. “Die saak gaan nie net oor die beregtiging van Afrikaanse studente nie, maar die beskerming van die beginsels van moedertaalonderrig en meertaligheid, teenoor eentalige Engelse onderrig wat toenemend deur instellings afgedwing word ten koste van sowat 90% van die inwoners van die land wat ander moedertale het,” het Bailey gesê. Vir die UP se nuwe taalbeleid om amptelike status te geniet, sal ŉ wysiging van UP se institusionele statuut nodig wees, wat deur die minister van hoër onderwys en opleiding, dr. Blade Nzimande, bekragtig moet word. AfriForum het die minister vroeër versoek om die publikasie van die gewysigde statuut terug te hou, hangende die uitkoms van die regsgeding. Die departement van hoër onderwys en opleiding het in Augustus ŉ skriftelike onderneming gegee dat dit geen wysiging van UP se statute sal oorweeg voordat duidelikheid oor die grondwetlikheid en wettigheid van die nuut-aanvaarde taalbeleid van die universiteit gekry is nie. Nzimande het hom daartoe verbind om geen besluit oor die statuutwysiging te neem totdat die hooggeregshof uitspraak in die saak tussen AfriForum, Solidariteit en UP gelewer het nie.